বুদ্ধিবৃত্তিক দুর্বৃত্তির আরেকটি উদাহরণ দেওয়া যাক। বাংলাদেশের বুদ্ধিজীবী জগতের বিখ্যাত তারকা হলেন প্রফেসর মুজাফ্ফার আহম্মদ চৌধরী। তিনি ঢকা বিশ্ববিদ্যালয়ের ভিসিও হয়েছিলেন। তার প্রতি শ্রদ্ধায় অনেকে মাথা নত করেন। দেখা যাক তাঁর সততা, বিবেকবোধ ও সুবৃত্তির মান। তাঁর সম্মদ্ধে প্রফেসর সাজ্জাদ সাহেব তাঁর ব্যক্তিগত অভিজ্ঞতা লিখেছেন এভাবেঃ "পলিটিক্যাল সায়েন্সের প্রফেসর মুজাফ্ফর আহম্মদ চৌধরীকে ভাইস চ্যান্সেলর নিযুক্ত করা হয়। ইনি ভারত-প্রত্যাগত। আমার মনে আছে ষাটের দশকে ইনি 'সোনার বাংলা' পাকিস্তান আমলে কিভাবে শ্মশানে পরিণত হয়েছে সে সম্মন্ধে একটি প্রবন্ধ প্রকাশ করেন। ইউনিভার্সিটিতে যে কয়েকজন শিক্ষক আওয়ামী লীগ আন্দোলনে বিশেষ ভূমিকা পালন করেন মুজাফ্ফার আহম্মদ চৌধরী তাদেরই একজন। যদিও কর্মজীবনে একাত্তরের আগে তাঁর সাথে আমার সদভাব ছিলো, এখন পরিবর্তিত অবস্থায় তিনি আমাকে কতটা ঘৃণা করেন সেটা বুঝলাম আমার পরিবারের প্রতি তাঁর ব্যবহারে। আমি আগে বলেছি যে ১৫ই ডিসেম্বরে আমরা তড়িঘড়ি করে কাপড়ের দুটো সুটকেস নিয়ে ভাইস চান্সেলরের বাসা থেকে পুরনো ঢাকার বাসায় চলে এসেছিলাম। আমার বই, আসবাবপত্র, রান্নাঘরের সরঞ্জাম, বিছানার চাদর, বালিশ, হাড়ি ডেকচি, শিলপাটা সবই ফেলে এসেছিলাম। মুজাফ্ফার আহম্মদ চৌধরী যখন ভাইস চ্যান্সেলের বাসায় পাকাপাকি ভাবে অবস্থান গ্রহণ, আমার মেযেরা আমাদের মালপত্রগুলো উদ্ধার করতে যায়। প্রথম দু'দিন ওদের গেট থেকেই বিদায় দেওয়া হয়। শেষ পর্যন্ত যখন ওরা ভিতরে যেতে অনুমতি পায় তখন বলা হয় যে আমাদের মালপত্র ওখানে কিছুই নেই। বাসায় যা আছে তা ইউনিভার্সিটির সম্পত্তি। সেটা কিছুতেই দেওয়া যাবে না। আমার ব্যক্তিগত বই দু' কামরা সাজানো ছিলো। এক কামরায় কিছু বই মেয়েরা উদ্ধার করতে সক্ষম হয়। অন্য কামরায় ওদের যেতেই দেওয়া হয়নি। ফলে ছাত্র জীবন থেকে সংগৃহীত বহু মূল্যবান বইপত্র আমাকে হারাতে হয়েছে। যেসব জিনিস মেয়েদের চোখের সামনে পড়ে এবং যেগুলি তারা চিনতে পারছিলো সেগুলিও এদের স্পর্শ করতে দেওয়া হয়নি। এর মধ্যে ছিলো আমাদের পুরানো শিল পাটা। এবং রান্না ঘরের হাড়িপাতিল। আমার বড় মেয়ে বিযেতে একটা সুন্দর কার্পেট উপহার পেয়েছিলো। সেটা দেখতে পেয়ে মেয়েরা যখন বলে, ওটা বড় আপার কার্পেট, তখন ওদের এই বলে ধমকে দেওয়া হয় যে ওরা যেন ফাকিঁ দিয়ে নতুন ভাইস চান্সেলরের জিনিসপত্র হরণ করার চেষ্টা না করে।" -(ডক্টর সৈয়দ সাজ্জাদ হোসেন, ১৯৯৩)। এই হলো একজন ভিসি এবং তাঁর পরিবারের নৈতিকতার মান। প্রশ্ন হল, বস্তিবাসী এক দুর্বৃত্ত মাস্তান ও তার পবিবার থেকে এক্ষেত্রে পার্থক্য কোথায়?